ועדת הכלכלה, כנסת 24, פרוטוקול מספר 161, 2022-01-26 08:50

מיכאל ביטון: בוקר טוב.

מיכאל ביטון: אני שמח לפתוח את דיוני ועדת הכלכלה ליום הזה, ואני יותר משמח להתחיל בישיבה קצרה אבל משמעותית, שמדגישה את עיקרי העבודה של ועדת הכלכלה, וזה הטיפול בצרכנים, המאבק למענם, האתגר לדאוג שלא נעשות עוולות ומניפולציות, ושהשירות לצרכנים בישראל ניתן כראוי.

מיכאל ביטון: ועדת הכלכלה קיבלה החלטה להקים ועדת משנה לבחינת כשלים בתחום הצרכנות.

מיכאל ביטון: הוועדה הזאת פעלה בעבר, ואנחנו מחדשים את עבודתה.

מיכאל ביטון: ואני יותר מגאה שתעמוד בראשה חברת הכנסת לימור מגן תלם, שהיא בת בית בוועדה הזאת, ואולי צברה הכי הרבה שעות דיונים, וגם הובילה דיונים בוועדה, ובאה עם רקורד אישי אדיר של עשרות שנים גם בשלטון המקומי וגם בעולם המשפטי.

מיכאל ביטון: ומי שהיה בשלטון המקומי פגש את בני האדם.

מיכאל ביטון: בשלטון המקומי דופקים על הדלת של היועצת המשפטית של מגדל העמק, ואומרים לה, מישהו עשה לי עוול, את יכולה לטפל בזה?

מיכאל ביטון: ואת יודעת לפגוש בני אדם, ולטפל בפרטים וביחיד, ואנחנו מטילים עלייך משימה חשובה מאוד.

מיכאל ביטון: אז אני רוצה לאחל לך בהצלחה.

מיכאל ביטון: אנחנו מקצים לזה חצי שנה, כדי לראות שאכן נעשות פגישות.

מיכאל ביטון: לאחרונה, הובא לידיעתנו שהגופים עצמם שעוסקים בצרכנות הם במאבק קיומי.

מיכאל ביטון: המועצה לצרכנות עדכנה אותנו שאפילו התקציב שלה לא מוסדר.

מיכאל ביטון: גוף שמסוגל לעשות תביעות ייצוגיות, גוף ממשלתי שמסוגל לעשות תביעה ייצוגית – יחד איתו עשינו את התביעה הייצוגית על כפל העמלות בבנקים – והקיום שלו מוטל בספק.

מיכאל ביטון: בזמן שבמדינה אנחנו רואים התפרעות וכמעט הפקרות בהעלאת המחירים, אנחנו לא פוגשים את הגופים האלה חזקים.

מיכאל ביטון: וחלק מהאתגר שלך זה לחזק את גופי הרגולציה, המועצה לצרכנות, הרשות להגנת הצרכן, רשות התחרות, ובמעלה הדרך תגלי עוד כמה גופים.

מיכאל ביטון: אז לימור, יקרה, אני רוצה לאחל לך בהצלחה.

מיכאל ביטון: תגידי כמה מילים, ואז נצביע על המינוי שלך.

לימור מגן תלם: בוקר טוב, ותודה רבה, אדוני היושב-ראש.

לימור מגן תלם: אני מאוד מתרגשת לקבל על עצמי את התפקיד הזה של הובלת וניהול עבודת המשנה.

לימור מגן תלם: אני מודה לך על המילים החמות.

לימור מגן תלם: אני מודה לך על האמון בי, ואני מבטיחה לעשות הכול על מנת לעזור לצרכן, לקדם את הצרכן, כמו שאנחנו פועלים פה בוועדת הכלכלה מהרגע שאתה מונית ומהרגע שאני בוועדה.

לימור מגן תלם: אז תודה רבה.

מיכאל ביטון: יופי.

מיכאל ביטון: תצליחי.

מיכאל ביטון: מי בעד המינוי?

מיכאל ביטון: בעד – פה אחד

מיכאל ביטון: שנינו בעד.

מיכאל ביטון: פה אחד.

מיכאל ביטון: תבורכי, ובהצלחה.

לימור מגן תלם: תודה, תודה.

מיכאל ביטון: בעוד שמונה דקות נתחיל את הישיבה שלנו בסוגיית מודרי אשראי.